Ríkisendurskoðun gerir alvarlegar athugasemdir við að ráðamenn ferðist með þyrlum Landhelgisgæslunnar í einkaerindum. Hún leggur til að slíkar ferðir verði alfarið bannaðar. Ríkisendurskoðun gerir einnig athugasemdir við að Landhelgisgæslan kaupi eldsneyti á varðskip sín í Færeyjum, til að komast hjá því að greiða virðisaukaskatt á Íslandi.
Á árunum 2018 til 2020 keypti Landhelgisgæslan eldsneyti á varðskipin fyrir ríflega 208 milljónir króna, þar af fyrir einungis rétt rúmar tvær milljónir hérlendis. Gæslan tók tíu sinnum eldsneyti í Færeyjum en aðeins einu sinni á Íslandi. Olían er ódýrari í Færeyjum, þar sem ekki þarf að greiða virðisaukaskatt þar. Þannig sparaði Landhelgisgæslan þrettán milljónir króna. Ríkisendurskoðun bendir á að það sé ekki raunverulegur sparnaður þar sem virðisaukaskatturinn hefði runnið aftur í ríkissjóð. Og þó að lítraverð hafi verið lægra í Færeyjum hljóti að fylgja því aukinn kostnaður að sigla til Færeyja til að taka eldsneyti. Auk þess lengist viðbragðstími varðskipa við það um nær tvo sólarhringa.
Þá gerir Ríkisendurskoðun alvarlegar athugasemdir við notkun ráðamanna á þyrlum Gæslunnar. Þeir voru farþegar í 10 flugferðum á árunum 2018 til 2020. Ríkisendurskoðun segir að það hafi óhjákvæmilega neikvæð áhrif á hversu fljót þyrlan er á vettvang ef farþegi er um borð þegar útkall berst. Þá þarf að lenda þyrlunni á hentugum stað til að hleypa honum frá borði. Þyrlan sem þáverandi dómsmálaráðherra fékk far með til og frá Reynisfjöru sumarið 2020, var eina þyrla stofnunarinnar sem þá var tiltæk. Landhelgisgæslan mat það svo að það hefði ekki verið einkaerindi, þó að ráðherrann hefði verið í einkaerindum í Reynisfjöru, þegar flogið var með hana á blaðamannafund í Reykjavík og aftur til baka í Reynisfjöru. Þyrlan var þá á leið í könnunarflug vegna hlaups í Svartá við Langjökul en flugi til og frá Reynisfjöru var bætt við flugáætlunina.
